সিরিয়া অতি সমৃদ্ধ তার ঐতিহ্য ও ইতিহাসে। আরবী ভাষায় দেশটি “বালাদে শাম” রূপে পরিচিত। মানব ইতিহাসের প্রধান প্রধান সভ্যতার চুড়ান্ত সংঘাতগুলি হয়েছে সিরিয়ায়। সেটি যেমন ইরানীদের সাথে গ্রীক ও রোমানদের,তেমনি খৃষ্টানদের সাথে মুসলমানদের। সিরিয়ার ভুমিতেই মুসলমানগণ তৎকালীন বিশ্বশক্তি রোমানদের পরাজিত করে প্রধান বিশ্বশক্তি রূপে আবির্ভূত হয়। মুসলিম বীর সালাউদ্দিন আয়ুবী এ ভূমিতেই ইউরোপীয় ক্রসেডার বাহিনীকে পরাজিত করে মুসলমানদের হৃতগৌরব উদ্ধার করেছিলেন। দক্ষিণ আফ্রিকা ঘুরে সমুদ্রপথ আবিস্কারের পূর্ব পর্যন্ত শত শত বছর ধরে ইউরোপ ও এশিয়ার প্রধান প্রধান বাণিজ্য পথগুলো ছিল সিরিয়ার মধ্য দিয়ে। চীন,ইরান,ভারত,ইয়েমেন এবং মধ্য এশিয়ার থেকে বাণিজ্য বহরগুলো সিরিয়ার ভূমধ্যসাগরীয় বন্দরগুলোতে এসে ইউরোপগামী জাহাজে উঠতো। তেমনি ইউরোপীয় পণ্য এ পথ ধরেই এশিয়ার বাজারে ঢুকতো। ইতিহাসে এ বাণিজ্য-পথ সিল্ক রোড রূপে খ্যাত। রোমান সাম্রাজ্যের রাজস্বের বিশাল ভাগ আসতো এ বাণিজ্য বহর থেকে। এখান থেকেই বিপুল অর্থ জমা হতো উসমানিয়া খেলাফতের অর্থভান্ডারে। সমগ্র পশ্চিম এশিয়ায় সিরিয়া ছিল অর্থনৈতীক ভাবে সবচেয়ে সমৃদ্ধ। নবীজী(সাঃ)ও বিবি খাদিজা (রাঃ)র বাণিজ্য বহরনিয়ে সিরিয়াতে এসে বিপুল মুনাফা অর্জন করেছিলেন।